**I4**

IBRÁNY VÁROS ÖNKORMÁNYZATA KÉPVISELŐ-TESTÜLETÉNEK

**10/2014. (VI. 05.) önkormányzati rendelete[[1]](#footnote-1)**

a nem közművel összegyűjtött háztartási szennyvíz begyűjtésére vonatkozó helyi

közszolgáltatásról

Ibrány Város Önkormányzatának Képviselő-testülete **a** vízgazdálkodásról szóló 1995. évi LVII törvény 44/C. § (2) **és 45.§ (6) bekezdésében** kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**A rendelet hatálya**

**1. §**

(1) A rendelet tárgyi hatálya a vízgazdálkodásról szóló 1995. évi LVII. törvényben (a továbbiakban: Tv.) meghatározott nem közművel összegyűjtött háztartási szennyvíz összegyűjtésével, szállításával és ártalommentes elhelyezésével összefüggő közszolgáltatás teljes körére terjed ki.

(2) A rendelet területi hatálya Ibrány Város közigazgatási területére terjed ki.

(3) A rendelet személyi hatálya kiterjed:

a) a nem közművel összegyűjtött háztartási szennyvíz összegyűjtésére, elszállítására és ártalommentes elhelyezésére irányuló közszolgáltatást ellátó szolgáltatóra,

b) a város közigazgatási területén a közüzemi csatornahálózattal ellátott, de arra rá nem kötött ingatlan, továbbá a közüzemi csatornahálózattal el nem látott területen lévő ingatlan tulajdonosára, vagyonkezelőjére, az ingatlant egyéb jogcímen használóra (továbbiakban: ingatlantulajdonos) akinél a háztartási szennyvíz keletkezik.

**Közszolgáltató és ártalmatlanító hely megnevezése**

2.§

1. [[2]](#footnote-2)„A nem közművel összegyűjtött háztartási szennyvíz begyűjtésével, elszállításával és ártalmatlanító helyre történő elhelyezésével kapcsolatos közszolgáltatás teljes körét a NYÍRSÉGVÍZ Zrt.(4401 Nyíregyháza, Tó u. 5., adószám:, cégjegyzékszám:) gazdálkodó szervezet jogosult és köteles ellátni Ibrány Város Önkormányzatával kötött szerződés alapján 2025. szeptember 30-ig.

(2)[[3]](#footnote-3) a NYÍRSÉGVÍZ Zrt. gazdálkodó szervezet (a továbbiakban: közszolgáltató) által szállított, nem közművel összegyűjtött háztartási szennyvizet a vízügyi hatóság által kijelölt Nyírségvíz Zrt. ibrányi szennyvíztelepen (4484 Ibrány, Liliom u. 019/4 hrsz.) az erre a célra kialakított műtárgyban kell elhelyezni.”

**A közszolgáltatás ellátásának rendje**

3.§

(1) A közszolgáltatás tekintetében az Önkormányzat feladata

a) a közszolgáltatás körébe tartozó, nem közművel összegyűjtött háztartási szennyvíz rendszeres begyűjtésének, elszállításának és ártalmatlanításra történő átadásának megszervezése, a közszolgáltatás helyi szabályozása

b) a közszolgáltatás ellátására Közszolgáltató kiválasztása, a Közszolgáltatóval közszolgáltatási szerződés megkötése.

A közszolgáltató jogai és kötelezettségei

4.§

1. A helyi közszolgáltatás körében az ingatlantulajdonos és a Közszolgáltató közötti jogviszonyt a nem közművel összegyűjtött háztartási szennyvízre vonatkozó közszolgáltatás esetében az a tény hozza létre, hogy a Közszolgáltató az ingatlantulajdonos számára a közszolgáltatást felajánlja, illetve a közszolgáltatás teljesítésére rendelkezésre áll.
2. A közszolgáltatás teljesítésének feltételeiről a Közszolgáltató az ingatlantulajdonost írásban köteles értesíteni vagy felhívás közzététele útján tájékoztatni.
3. A Közszolgáltató az ingatlantulajdonos bejelentése alapján, a vele egyeztetett időpontban köteles a közszolgáltatást nyújtani.
4. A közszolgáltatás feltételeiben bekövetkezett változásokról a Közszolgáltató az ingatlantulajdonost - a változás bekövetkezte előtt - írásban vagy felhívás közzététele útján értesíteni köteles.
5. A közszolgáltató teljes körűen ellátja a vízgazdálkodásról szóló törvényben foglalt, a nem közművel összegyűjtött háztartási szennyvíz összegyűjtésére, elszállítására és ártalommentes elhelyezésére vonatkozó közszolgáltatást.
6. A nem közművel összegyűjtött háztartási szennyvíz gyűjtése és elszállítása az erre a célra engedélyezett, zárt rendszerű, csepegést és szaghatást kizáró eszközzel végezhető.
7. Amennyiben a nem közművel összegyűjtött háztartási szennyvíz gyűjtése és szállítása közben szennyeződés keletkezett, a közszolgáltatónak a szennyezett területet haladéktalanul tisztítania és fertőtlenítenie kell.
8. A közszolgáltató köteles járművei tárolására a közegészségügyi, környezetvédelmi és építési előírásoknak megfelelő telephelyet biztosítani.
9. A közszolgáltatóval kötött közszolgáltatási szerződést fel kell mondani, amennyiben a szennyvizet nem a 2. § (2) bekezdés szerint kijelölt helyen üríti le.
10. A szolgáltató az ürített szennyvíz mennyisége alapján ártalmatlanítási díjat fizet az üzemeltetőnek.
11. A közszolgáltató a nem közművel összegyűjtött háztartási szennyvíz begyűjtését nem tagadhatja meg, kivéve

 a) ha a szolgáltatás munkakörülményei az életre vagy egészségre veszélyesek,

 b) ha ismeretlen eredetű a hulladék, vagy

 c) ha egyértelműen megállapítható, hogy a háztartási szennyvíz ve­szélyes hulladékkal szennyezett

1. A közszolgáltató köteles a Képviselő-testület számára közszolgáltatói tevékenységének éves értékeléséhez beszámolót, valamint részletes költségelszámolást készíteni, és ezt a tárgyévet követő év március 31-éig az Önkormányzatnak benyújtani
2. A közszolgáltató köteles a gépjárművét felszerelni a helyszíni elszámolásra alkalmas, hitelesített, számlázás alapját képező mérőberendezéssel, ami a fogyasztó számára is jól látható, leolvasható helyen elhelyezett kijelzővel rendelkezik.

Az ingatlantulajdonos jogai és kötelezettségei

5.§

(1) Az ingatlantulajdonos köteles az ingatlanán keletkező, vagy onnan származó az ideiglenes tárolásra szolgáló közműpótló létesítmények ürítéséből származó, illetve a közüzemi csatornahálózatba, vagy más befogadóba, vagy szennyvíztisztítóba nem vezetett háztartási szennyvizet a környezetvédelmi és a közegészségügyi előírások, illetve az egyéb hatósági előírások szerint gyűjteni, valamint átadni.

(2) Az ingatlantulajdonos köteles a nem közművel összegyűjtött háztartási szennyvizet a jelen rendeletben megjelölt Közszolgáltatónak átadni, a Közszolgáltató szállítóeszközeit igénybe venni, és részére a jelen rendelet szerinti közszolgáltatási díjat megfizetni.

(3) Az ingatlantulajdonos köteles a háztartási szennyvíz gyűjtése során megfelelő gondossággal eljárni annak érdekében, hogy az mások életét, testi épségét, egészségét és jó közérzetét ne veszélyeztesse, a város természetes és épített környezetét ne szennyezze, a növény-, és állatvilágot ne károsítsa, a közrendet és a közbiztonságot ne zavarja.

(4) Az ingatlantulajdonos köteles biztosítani a gyűjtőhely megközelíthetőségét a szállítójármű számára oly módon, hogy az elláthassa feladatát. Az ingatlantulajdonos köteles a közszolgáltatást szükség szerint, de legalább évente egy alkalommal igénybe venni. Az éves igénybevétel kötelezettsége a közszolgáltatóhoz bejelentett nem használt ingatlanra nem vonatkozik. Az évente 6 hónapnál kevesebbet használt (üdülő) és a közszolgáltatóhoz bejelentett ingatlan tulajdonosa szükség szerint, de legalább minden második évben köteles igénybe venni a közszolgáltatást.

1. Az ingatlantulajdonos mentesül a közszolgáltatás igénybevételére vonatkozó kötelezettsége alól, ha a nem használt vagy beépítetlen ingatlanán háztartási szennyvíz nincs, vagy nem keletkezik (igazolás- nincs oda bejelentve senki, és a Nyírségvíz Zrt. igazolása, hogy nincs vízfogyasztás), és ennek tényét írásban bejelenti a Közszolgáltatónak.
2. Az ingatlantulajdonos szintén mentesül a közszolgáltatás igénybevételére vonatkozó kötelezettsége alól, amennyiben a kérelmére elvégzett hatósági vizsgálat alapján az engedély másolatával igazolja a Közszolgáltató felé, hogy az ingatlanán történő háztartási szennyvízkezelés és ártalmatlanítás a vonatkozó jogszabályoknak megfelelően, arra alkalmas berendezéssel történik.
3. A (6) bekezdés szerinti igazolási kötelezettségének az ingatlantulajdonos a berendezés üzembe helyezésétől számított 15 napon belül köteles eleget tenni.

**A közszolgáltatás igénybevételének szabályai**

6.§

(1) A háztartási szennyvíz tulajdonosa a közszolgáltató ügyfélszolgálatán személyesen, írásban vagy telefonon igényelheti a szolgáltatást.

(2) A szolgáltató a megrendelést köteles visszaigazolni a szolgáltatás teljesítésének várható időpontja és a fizetendő díj megjelölésével. Ha a megrendelés és teljesítés között árváltozás következik be, akkor az alkalmazott díjtétel a megrendeléskor érvényes tarifa szerint kerül számlázásra.

(3) A szervezett közszolgáltatás igénybevételével a szolgáltatást igénybe vevő és a szolgáltató között a polgári törvénykönyv közüzemi szerződésekre vonatkozó szabályai szerinti szerződéses jogviszony jön létre.

(4) A szolgáltató az általa nyilvántartott és az azonnal, vagy legkésőbb 24 órán belül visszaigazolt megrendelést a bejelentést követő 72 órán belül, az igénylővel egyeztetett időpontban teljesíteni köteles.

(5) A szolgáltató a szolgáltatás elvégzésének akadályoztatásáról köteles a megrendelőt értesíteni írásban, személyesen vagy telefonon és közölni a teljesítés új időpontját

A közszolgáltatás díja, az egységnyi díjtétel és a fizetendő díj megállapítása

7. §

1. Az ingatlantulajdonosnak a nem közművel összegyűjtött háztartási szennyvízzel kapcsolatos kezelési közszolgáltatás igénybevételéért kéttényezős - alapdíj és ürítési díj - közszolgáltatási díjat kell fizetnie.
2. **[[4]](#footnote-4)** A közszolgáltatás alapdíja: nettó 2400 Ft/m3 Az egységnyi díjtétel az ingatlanon keletkező nem közművel összegyűjtött és beszállított háztartási szennyvízmennyiség egységnyi térfogatának ürítési díja: nettó 400.- Ft/m3.A díjtétel összesen (nettó 2800 Ft +ÁFA/m3) **bruttó 3.556 Ft/m3**
3. Az ingatlan tulajdonosának a közszolgáltatásért fizetendő ürítési díjat a (2) bekezdés szerinti egységnyi díjtétel és a beszállított mennyiség szorzata alapján kell megállapítani.
4. Az ingatlantulajdonos köteles a közszolgáltatási díjat alkalmanként, a nem közművel összegyűjtött háztartási szennyvíz begyűjtésével egyidejűleg, a Közszolgáltató által helyben kiállított számla alapján a helyszínen megfizetni.
5. Az ingatlan tulajdonosa a közszolgáltatási díjat tartalmazó számla adataival és összegével kapcsolatban a Közszolgáltatónál írásban kifogást emelhet.
6. A kifogásnak a számla kiegyenlítésére vonatkozó kötelezettség teljesítésére halasztó hatálya nincsen.
7. A kifogásra, annak kézhezvételétől számított 30 napon belül a Közszolgáltató vagy megbízottja válaszolni köteles.
8. Nem tagadhatja meg a közszolgáltatási díj megfizetését az, aki a nem közművel összegyűjtött háztartási szennyvízzel kapcsolatos kötelezettségeit nem teljesíti, feltéve, hogy a Közszolgáltató a közszolgáltatást felhívás útján vagy egyéb módon közzéteszi, illetve a közszolgáltatás teljesítésére vonatkozó rendelkezésre állását igazolja.
9. Túlszámlázás esetén a többletösszeget a Közszolgáltató az ingatlantulajdonos írásbeli kérelmére visszafizeti vagy azt a soron következő, esedékes díjfizetési kötelezettségbe beszámítja.
10. A közszolgáltató ármegállapításra vonatkozó kérelmét a megelőző év szeptember 15-ig jelezheti a Polgármesteri Hivatal felé

**Személyes adatok kezelésére vonatkozó rendelkezések**

8.§

A közszolgáltató a közszolgáltatással összefüggő személyes adatokat (név, lakóhely vagy székhely, az ingatlan ideiglenes vagy tartós használatára vonatkozó adat) kizárólag a közszolgáltatás végzéséhez tartja nyilván és kezeli az információs önrendelkezési jogról és az információszabadságról szóló jogszabály rendelkezéseinek megfelelően.

Záró rendelkezések

9.§

Ez a rendelet a 2014. július 1. napján lép hatályba, s a hatálybalépéssel egyidejűleg Ibrány Város Önkormányzata Képviselő-testületének a köztisztaság fenntartásáról és környezetvédelemről szóló 21/2013.(X.30.) önkormányzati rendeletének III. fejezete hatályát veszti.

**Ibrány, 2014. május 27.**

 **Berencsi Béla Bakosiné Márton Mária**

 **polgármester jegyző**

1. Egységes szerkezetbe a 24/2020.(IX.29.) önkormányzati rendelettel. Hatályos: 2020.október 01-től [↑](#footnote-ref-1)
2. Módosította a 24/2020 (IX.29.) önkormányzati rendelet. Hatályos: 2020. október 01.-től [↑](#footnote-ref-2)
3. Módosította a 24/2020 (IX.29.) önkormányzati rendelet. Hatályos: 2020. október 01.-től [↑](#footnote-ref-3)
4. Módosította a 24/2020.(IX.29.) önkormányzati rendelettel. Hatályos: 2020. október 1-től [↑](#footnote-ref-4)